Kaiser

Kaiser-autoja valmistettiin Yhdysvalloissa vuosina 1947–1955. Autoyhtiön nimi oli Kaiser-Frazer Corporation vuosina 1945–1953. Sen perustivat Henry J. Kaiser ja Joseph W. Frazer. Frazerin vetäydyttyä yrityksestä vuonna 1953 nimeksi vaihdettiin Kaiser Motors. Tehdas sijaitsi Michiganin Willow Runissa. Autonvalmistus muihin kuin sotilaallisiin tarpeisiin oli keskeytetty talvella 1942 Yhdysvaltojen jouduttua mukaan vedetyksi toiseen maailmansotaan joulukuussa 1941: kun Yhdysvalloissa oli vielä vuonna 1941 valmistettu yli 3 miljoonaa autoa, niitä valmistettiin vuonna 1942 enää 139 kappaletta siviilikäyttöön. Osana sotatuotantoa telakoillaan standardisoituja kuljetusaluksia rakentava Henry J. Kaiser oli sodan jälkeisen ajoneuvojen kovan kysynnän oikein ennustettuaan pystynyt varmistamaan tuon alun perin Fordille rakennetun jättimäisen tehtaan vuokraoikeuden. Kaiser-Frazer hankki Graham-Paigen autontuotantovälineet vuonna 1945. Näin Kaiser-Frazer pystyi näin aloittamaan tuotantonsa jo vuoden 1946 lopulla, ennen kilpailevia valmistajia, ja siten saavuttamaan mainiota myyntimenestystä. Autopulan vuoksi vuosina 1946–1948 "melkein mikä tahansa ajoneuvo meni kaupaksi". 

Vuosimallista 1949 päätettäessä Kaiser-Frazer teki kohtalokkaan virheen: autoalan konkari Joseph Frazer suositti tuotannon supistamista enteillen suurten valmistajien uutuusmalleja, joihin Kaiser-Frazerin oli vastata vain päivitetyllä mallistollaan, mutta Henry Kaiser päinvastoin päätti lisätä tuotantokapasiteettia. Ratkaisu oli väärä – 200 000 autolle mitoitetun tuotannon sijaan todellinen oli vain 58 000 autoa – ja aiheutti paitsi 38 miljoonan dollarin vuositappion, myös Frazerin vetäytymisen yhtiön päätöksenteosta. Hänen vetäytymisensä jälkeen hyvämaineinen Frazer-merkki poistui, ja myös yhtiön nimi piti muuttaa. Vielä vuonna 1951 Kaiser-mallia myytiin noin 145 000 yksilöä, mutta sodanjälkeisen kysynnän tultua tyydytetyksi suuren volyymin valmistajien suuret resurssit ja hinnoitteluvoima ajoivat Yhdysvaltain pienemmät autonvalmistajat ensin ahdinkoon, ja sitten yhdistämään voimansa, erikoistumaan, tai poistumaan markkinoilta. 

Esimerkki erikoistumisesta on vuonna 1953 esitelty, ensimmäisenä sarjatuotantoautona maailmassa lasikuitukorilla varustettu urheiluauto Kaiser Darrin (malli DKF-161): siinä Kaiserin "Henry J"-mallin tekniikka oli puettu Howard "Dutch" Darrinin muotoilemaan, Glasspar-yhtiön valmistamaan koriin (Glasspar valmisti myös Volvo P1900 Sport-avoauton 1954-1957 lasikuitukorit). Malli 161 ei kuitenkaan saavuttanut odotettua menestystä: toisaalta lasikuitukori oli uusi aluevaltaus (Chevrolet Corvette C1 lasikuitukorilla tuli tarjolle vasta myöhemmin vuonna 1954), Darrin-mallin etulokasuojiin liukuvat ovet olivat arkisessa käytössä epäkäytännöllisiä, ja toisaalta Darrin-tekniikan pohjana oleva "Henry J"-malli poistui. Niinpä Kaiser valmisti Darrin-urheiluautoa vain vuoden 1954 ajan. Vuonna 1954 Kaiser Motors päätti keskittyä maastoautojen valmistukseen, mutta jo suunnitellut mallivuoden 1955 Kaiserit kuitenkin valmistettiin. Kaiser-henkilöautojen valmistus päättyi vuonna 1955, jolloin sen markkinaosuus Yhdysvaltain automarkkinoilla oli vain 0,1 prosenttia. Suurimmillaan Kaiserin markkinaosuus oli 5,4 % vuonna 1948.

Vuonna 1953 Kaiser yhdistyi Willys-Overlandin kanssa Willys Motors Incorporatediksi ja siirsi sen tuotantotoimintansa Willysin tehtaalle Toledoon Ohioon. Vuonna 1954 Kaiser Motors perusti Argentiinan valtiollisen IAME-yhtiön ja yksityisten sijoittajien yhteisyrityksenä Industrias Kaiser Argentina-yhtiön, minkä tuotanto käynnistyi 27.4.1956 ensimmäisen Jeep-maastoauton rullatessa tuotantolinjalta. IKA sopi vuonna 1959 Renault-mallien lisenssivalmistuksesta: Kaiser-mallien valmistus päättyi IKA:ssa vuonna 1960, ja vuodesta 1962 edellisvuonna sovitun järjestelyn pohjalta alkanut American Motors-yhtiön mallien valmistus päättyi 1967, kun Renault hankki määräysvallan IKA:sta - vuonna 1975 IKA muuttuisi Renaultin kokonaan omistamaksi tytäryhtiöksi Argentiinassa. Vuonna 1963 emoyritys muutti nimensä Kaiser Jeep Corporationiksi.

Lähteet

Yhdysvaltalaiset automerkit
1940-luvun autot
1950-luvun autot
Yhdysvaltalaiset teollisuusyritykset